Spinnova

Spinnova Oyj on suomalainen yhtiö, joka kehittää selluloosakuidun käyttöä erityisesti tekstiiliteollisuuden tarpeisiin. Yritys on laajentanut VTT:n laboratoriomittakaavassa toteuttaman puukuituja langaksi muokkaavan prosessin tuotannolliseen mittakaavaan. Puuvillan käyttöön verrattuna Spinnovan menetelmällä puukuidusta tuotetun langan valmistus kuluttaa 99 prosenttia vähemmän vettä. Prosessissa ei käytetä liuottimia tai muitakaan haitallisia kemikaaleja. Langasta voidaan valmistaa kangasta, joka sopii hyvin vaate- ja tekstiiliteollisuuden käyttöön.

Historia
Yrityksen perustaneen Juha Salmelan kertoman mukaan Spinnovan tuoteidea syntyi syksyllä 2009, kun hän johti VTT:llä mikroselluloosatutkimustiimiä ja osallistui Oxfordissa konfenrenssiin, jossa hämähäkinseittitutkija professori Fritz Vollrathin oli kertonut, mitkä asiat yhdistävät hämähäkin sisällä olevaa hämähäkinseitin raaka-ainetta ja puusta tehtyä mikroselluloosaa. Salmela ymmärsi, että he voisivat yhdistää tiedot seitin kehräämisestä ja paperinvalmistuksesta ja alkoi testata ideaa tiiminsä kanssa. Myös Salmelan ystävä ja esimies Janne Poranen vakuuttui keksinnöstä, jota kehitettiin yhtenä VTT:n tutkimushankkeena. Vuonna 2014 Poranen, Salmela ja kolme muuta tiimiläistä lähtivät kaupallistamaan kehittelemäänsä teknologiaa. Yhdeksi osakkaaksi lähti VTT, joka luovutti uudelle yritykselle keksintöön liittyvät ipr-oikeudet.

Yritys keräsi noin kaksi miljoonaa euroa pääomasijoituksia alkuvuonna 2015. Tällä yritystä oli tarkoitus kehittää pilottimittakaavan tuotannon mahdollistavaksi toimijaksi. Yrityksen tavoitteena oli saada tuotantoprosessi toimimaan ja kasvamaan niin, että yritys pystyisi vastaamaan tekstiiliteollisuuden materiaalitarpeisiin. Ensimmäinen teollisen mittakaavan pilottilaitos valmistui Jyväskylään vuonna 2018.

Spinnova ja suomalainen tekstiili- ja vaatetusalan yritys Marimekko aloittivat yhteistyön 2017 ja julkaisivat demo-malliston vuonna 2020. Yhteistyö oli finalisti yhdysvaltalaisen Fast Company -talouslehden Innovation by Design -kilpailun Sustainability-kategoriassa ja yhteistyö sai kunniamaininnan Experimental-kategoriassa.

Vuonna 2019 Spinnova keräsi 11 miljoonan euron pääomarahoituksen tekstiilikuidun kaupallistamisvaiheeseen. Pääsijoittaja oli yrityksen teollinen kumppani, brasilialainen sellun tuottaja Suzano Papel el Cellulosa. Sijoittajana oli myös suomalainen pääomasijoittaja Maki.vc ja muita sijoitusyhtiöitä. Spinnova ja norjalainen Bergans julkistivat yhteistyössä tehdyn Collection of Tomorrow -malliston, joka voitti Scandinavian Outdoor -palkinnon.

Vuonna 2020 Spinnova ja tanskalainen Bestseller ilmoittavat tekevänsä yhteistyötä, jonka tavoitteena on saada kuituinnovaatio kauppoihin. Helmikuussa 2021 Spinnova ja ruotsalainen H&M-konserni julkistivat tekevänsä yhteistyötä. 

Vuoden 2021 helmikuussa Spinnova ja Suzano kertoivat rakentavansa kaupallisen mittakaavan tehtaan Jyväskylään. Tehtaan on tarkoitus aloittaa Spinnovan ja Suzanon mukaan tuotanto vuonna 2022, jolloin puusta tai jätevirroista valmistettu kuitu tulee globaalien tekstiilialan brändien saataville. Spinnova listautui Helsingin pörssin First North-listalle kesäkuussa 2021. Adidas osallistui Spinnovan listautumisantiin 3 miljoonalla eurolla. Spinnova kertoi tekevänsä tekstiilikuitua nahkajätteestä yhdessä tanskalaisen kenkävalmistaja Eccon kanssa. Yhteistyötä varten Spinnova ja Ecco perustivat Jyväskylään yhteisyrityksen Respinin. Spinnovalla on myös  yhteistyösopimus ulkoiluvaatevalmistaja The North Facen kanssa. Sopimuksen tavoitteena on uusien vastuullisten, teknisten ulkoiluvaatteiden kehittäminen. Yhteistyön tavoitteena on myös Spinnova-materiaaleja sisältävien tuotteiden kaupallistaminen ja kuidun ensimmäisten kaupallisten tuotantovolyymien käyttö.

Suzano ilmoitti helmikuussa 2025, että se ei enää investoi Spinnovaan.

 Teknologia 
Tavanomaisen sellunvalmistusprosessin jälkeen tehdään mekaaninen käsittely, jossa valmistuu mikrofibrilloitu selluloosa (MFC), joka on hienompaa ainesta kuin sellu. Spinnovan prosessiin sellutehtaalta tullessaan MFC:stä tehdään geelimäinen massa, joka ruiskutetaan pienten suutinten läpi suurella nopeudella ja kuivataan, jolloin massasta muodostuu tekstiilivalmis kuitu. Suurin ero muihin selluloosapohjaisiin kuituihin on, ettei selluloosaa liuoteta kemiallisesti. Spinnovan prosessiin ei kuulu lainkaan haitallisia kemikaaleja, ja prosessin ainoa sivuvirta on vesihöyry, joka johdetaan takaisin prosessin alkupäähän.

Tunnustuksia
Spinnova voitti muun muassa työ- ja elinkeinoministeriön (TEM) vuonna 2015 järjestämän kansainvälisen biojalostamokilpailun. Spinnova Oy on perustettu vuonna 2014, ja toimintansa se aloitti vuoden 2015 alussa. Yhtiön kotipaikka on Jyväskylä ja toimitusjohtaja on 11.12.2023 lukien Tuomas Oijala.

Lähteet

Aiheesta muualla
 Jukka Koivula, 2.11.2016: Video: Puukuidusta tehdyn langan läpimurto on nurkan takana (maaseuduntulevaisuus.fi)
 Cellulose turning into a supermaterial of the future: Broad-based cooperation multiplying the value of Finnish wood  (sciencedaily.com)

Luokka:Suomalaiset First North -yhtiöt
Luokka:Puunjalostusteollisuus
Luokka:Suomalaiset tekstiilivalmistajat
Luokka:Jyväskyläläiset yritykset